বায়ুদূষণ

বায়ুদূষণ হল বায়ুমণ্ডলে এমন সব পদার্থের উপস্থিতির কারণে হওয়া  দূষণ যা মানুষ এবং অন্যান্য জীবের স্বাস্থ্যের জন্য ক্ষতিকর, কিংবা জলবায়ু বা পদার্থের ক্ষতি করে। এটি মূলত রাসায়নিক ক্রিয়াকলাপ, শারীরিক বা জৈব মাধ্যম দ্বারা গঠিত ভেতরের বা বাইরের পরিবেশের একপ্রকার দূষণ যা বায়ুমণ্ডলের প্রাকৃতিক বৈশিষ্ট্যগুলোকে পরিবর্তন করে দেয়। বিভিন্ন ধরনের বায়ুদূষক রয়েছে, যেমন গ্যাস (অ্যামোনিয়া, কার্বন মনোক্সাইড, সালফার ডাই অক্সাইড, নাইট্রাস অক্সাইড, মিথেন, কার্বন ডাই অক্সাইড এবং ক্লোরোফ্লুরোকার্বন), কণা (জৈব এবং অজৈব উভয়), এবং জৈব অণু। বায়ুদূষণ বিভিন্ন রোগ-ব্যাধি, অ্যালার্জি থেকে শুরু করে এমনকি মানুষের মৃত্যুর কারণ হতে পারে; এটি প্রাণী এবং খাদ্যফসলের মতই অন্যান্য জীবন্ত প্রাণীর, প্রাকৃতিক পরিবেশ (উদাহরণস্বরূপ, জলবায়ু পরিবর্তন, ওজোন স্তর ক্ষয় বা বাসস্থানের পতন) বা মানবসৃষ্ট কৃত্রিম পরিবেশের (উদাহরণস্বরূপ, অ্যাসিড বৃষ্টি ) ক্ষতি করতে পারে। মানুষের ক্রিয়াকলাপ এবং প্রাকৃতিক ঘটনা উভয়ের কারণে বায়ুদূষণ হতে পারে। বায়ু দূষণের কারণ হতে পারে-গাড়ির ধোয়া,কারখানা থেকে নির্গত ধোয়া, জ্বালানি তেল, প্রাকৃতিক গ্যাস, কার্বন-মনোক্সাইড, নাইট্রোজেন অক্সাইড, তেজস্ক্রিয় পদার্থ, মহাজাগতিক ধূলিকণা,অগ্নুৎপাতের ফলে নিঃসৃত  সালফার-ডাই-অক্সাইড ইত্যাদি।

বায়ুর গুণমান পৃথিবীর জলবায়ু এবং বিশ্বব্যাপী বাস্তুতন্ত্রের সাথে ঘনিষ্ঠভাবে সম্পর্কিত। বায়ুদূষণের অনেক প্রভাবক বা উৎস একইসঙ্গে গ্রীনহাউজ নির্গমনেরও উৎস, যেমন- জীবাশ্ম জ্বালানি পোড়ানো।

বায়ুদূষণ শ্বাসনালির সংক্রমণ, হৃদরোগ, দীর্ঘস্থায়ী অবরোধক ফুসফুসীয় ব্যাধি, স্ট্রোক এবং ফুসফুসের ক্যান্সার সহ দূষণজনিত বেশ কয়েকটি রোগের জন্য একটি উল্লেখযোগ্য ঝুঁকির কারণ। [ক্রমবর্ধমান প্রমাণগুলো থেকে ধারণা করা হয় যে বায়ুদূষণের সংস্পর্শে আইকিউ স্কোর বা বুদ্ধ্যঙ্ক হ্রাস, মেধার দুর্বলতা, মানসিক ব্যাধি যেমন বিষণ্নতা এবং প্রসবকালীন ক্ষতিকারক স্বাস্থ্যঝুঁকি বৃদ্ধির সাথে যুক্ত হতে পারে।] মানুষের স্বাস্থ্যের উপর নিম্নমানের বায়ুর প্রভাব সুদূরপ্রসারী, এটি  প্রধানত শরীরের শ্বসনতন্ত্র এবং সংবহন তন্ত্রকে প্রভাবিত করে। বায়ুদূষক পদার্থ বা উৎসগুলোর প্রতি ব্যক্তিগত প্রতিক্রিয়া নির্ভর করে একজন ব্যক্তি কোন ধরনের দূষকের সংস্পর্শে আসছে, প্রভাবকের মাত্রা,  ব্যক্তির স্বাস্থ্যের অবস্থা এবং বংশগতির উপর।

কেবল জীবাশ্ম জ্বালানি ব্যবহারের কারণে বহিঃস্থ বায়ুদূষণের ফলে বছরে ~৩.৬১ মিলিয়ন মানুষের মৃত্যু ঘটে, যা এটিকে মানুষের মৃত্যুর অন্যতম প্রধান নিয়ামক করে তুলেছে, এর মধ্যে কেবল অ্যানথ্রোপোজেনিক ওজোন এবং পিএম২.৫ এর কারণে ~২.১ মিলিয়ন মৃত্যু ঘটে থাকে। সামগ্রিকভাবে, বায়ুদূষণ প্রতি বছর বিশ্বব্যাপী প্রায় ৩ মিলিয়ন মানুষের মৃত্যু ঘটায়, বা ৬১.৬ বছরের বৈশ্বিক গড় আয়ু হ্রাস (এলএলই) ঘটায়, এবং এটি বিশ্বের বৃহত্তম একক পরিবেশগত স্বাস্থ্যঝুঁকি, যা কমপক্ষে ২০১৫ সাল থেকে উল্লেখযোগ্য অগ্রগতি দেখায়নি। ২০০৮ সালের ব্ল্যাকস্মিথ ইনস্টিটিউট বিশ্বের সবচেয়ে দূষিত স্থানের প্রতিবেদনে ঘরের ভেতরে বায়ুদূষণ এবং নিম্নমানের শহুরে বায়ুর গুণমানকে বিশ্বের সবচেয়ে খারাপ বিষাক্ত দূষণ সমস্যা হিসাবে তালিকাভুক্ত করা হয়েছে। বায়ুদূষণ সংকটের পরিধি বেশ বড়: বিশ্বের জনসংখ্যার ২% কিছুটা পরিমাণে হলেও নোংরা বাতাসে শ্বাস নেয়। যদিও স্বাস্থ্যের উপর এর প্রভাবগুলো ব্যাপক, তবুও সমস্যাটি যেভাবে পরিচালনা করা হচ্ছে তা মূলত দৈবাৎ বা উপেক্ষিত হিসাবে বিবেচিত হয়।

বায়ুদূষণের কারণে উৎপাদনশীলতা হ্রাস এবং জীবনমানের অবনতি হলে বিশ্ব অর্থনীতিতে প্রতি বছর ৫ ট্রিলিয়ন ডলার ব্যয় হবে বলে অনুমান করা হয়। স্বাস্থ্য ও মৃত্যুহারের উপর প্রভাবের পাশাপাশি সমসাময়িক অর্থনৈতিক ব্যবস্থার জন্য এটি একটি অতিরিক্ত খরচ, যদিও ক্ষেত্রবিশেষে এটি কিছু নিয়ন্ত্রিত বা নিরীক্ষিত হতে পারে। মানুষের কার্যকলাপ, যদিও কখনও কখনও মাঝারিভাবে নিয়ন্ত্রিত এবং নিরীক্ষণ করা হয়। বায়ুদূষণ কমানোর জন্য বিভিন্ন দূষণ নিয়ন্ত্রণ প্রযুক্তি এবং কৌশল পাওয়া যাচ্ছে।  বায়ুদূষণের নেতিবাচক প্রভাব সীমিত করার জন্য বেশ কিছু আন্তর্জাতিক এবং জাতীয় আইন ও প্রবিধান তৈরি করা হয়েছে। যেসব জায়গায় স্থানীয় নিয়মগুলো সঠিকভাবে কার্যকর করা হয়েছে সেখানে জনস্বাস্থ্যের ক্ষেত্রে উল্লেখযোগ্য অগ্রগতি হয়েছে। এর মধ্যে কিছু প্রচেষ্টা আন্তর্জাতিক পর্যায়ে সফল হয়েছে, যেমন মন্ট্রিল প্রোটোকল যা ক্ষতিকারক ওজোন স্তর ক্ষয়কারী রাসায়নিক পদার্থের নিঃসরণ কমিয়েছে, ১৯৮৫ সালের হেলসিঙ্কি প্রোটোকল যা সালফার নির্গমন কমিয়েছে, এবং অন্যান্য প্রচেষ্টাগুলো যেমন জলবায়ু পরিবর্তন সম্পর্কিত আন্তর্জাতিক পদক্ষেপ কম সফল হয়েছে।

বায়ুদূষণের উৎস

নৃতাত্ত্বিক (মানবসৃষ্ট) উৎস 

এগুলোর বেশিরভাগই জ্বালানি পোড়ানোর সাথে সম্পর্কিত।
 স্থির উৎসের মধ্যে রয়েছে:
 জীবাশ্ম-জ্বালানি বিদ্যুৎ কেন্দ্র এবং বায়োমাস পাওয়ার প্ল্যান্ট উভটিই বৃহৎ পরিসরে ধোঁয়া উৎপন্ন করে থাকে (উদাহরণস্বরূপ কয়লা শিল্পের পরিবেশগত প্রভাব দেখুন)
 তেল ও গ্যাসের ক্ষেত্র যেখানে মিথেন লিক হয়
 কাঠ, ফসলের বর্জ্য এবং গোবরের মতো  প্রথাগত বায়োমাস পোড়ানো। (উন্নয়নশীল এবং দরিদ্র দেশগুলোতে, এসব প্রথাগত জৈব পদার্থ পোড়ানো বায়ুদূষণের প্রধান উৎস।  এমনকি এটি যুক্তরাজ্য এবং নিউ সাউথ ওয়েলস সহ অনেক উন্নত অঞ্চলেও কণা দূষণের প্রধান উৎস।  এর দূষকগুলোর মধ্যে রয়েছে পলিসাইক্লিক অ্যারোমেটিক হাইড্রোকার্বন।  )
 উৎপাদন সুবিধা রয়েছে এমন কারখানা
 ২০১৪ সালের একটি সমীক্ষায় দেখা গেছে যে চীনে বিভিন্ন সরঞ্জাম, যন্ত্রপাতি এবং ডিভাইস উৎপাদন ও নির্মাণ খাত মোট বায়ুদূষক নির্গমনের ৫০% এর বেশি দখল করে রেখেছে।  এই উচ্চহারের নির্গমন মূলত উচ্চহারের নির্গমন তীব্রতা এবং এর শিল্প কাঠামোর উচ্চহার নির্গমনের কারণে হয়।
 বর্জ্য জ্বালিয়ে দেওয়া (দহনযন্ত্রের পাশাপাশি অব্যবস্থাপিত বর্জ্যের উন্মুক্ত ও অনিয়ন্ত্রিত আগুন, যা পৌরসভার কঠিন স্থলজ বর্জ্যের প্রায় এক চতুর্থাংশ) 
 চুল্লি এবং অন্যান্য ধরনের গরম করার যন্ত্র 
 মোবাইল উৎসের মধ্যে রয়েছে মোটর গাড়ি, ট্রেন (বিশেষ করে ডিজেল লোকোমোটিভ এবং ডিএমইউ ), সামুদ্রিক জাহাজ এবং বিমান। সেইসাথে রয়েছে রকেট এবং এসবের উপাদান ও ধ্বংসাবশেষের পুনঃপ্রবেশ। নিষ্কাশন গ্যাস এবং গাড়ির টায়ার (মাইক্রোপ্লাস্টিক সহ)  গাড়ির বায়ুদূষণ বাহ্যিকতা থেকে বাতাসে প্রবেশ করে। বিভিন্ন যানবাহন "মোট মার্কিন বায়ুদূষণের প্রায় এক-তৃতীয়াংশ উৎপন্ন করে" বলে জানা গেছে  এবং এগুলো জলবায়ু পরিবর্তনের প্রধান হোতা।
 নিয়ন্ত্রিত আগুন ব্যবহার করে কৃষি ও বন ব্যবস্থাপনার কৌশল। আমাজনের মতো বনে স্ল্যাশ-এন্ড-বার্নের মতো চর্চাগুলো বন উজাড়ের পাশাপাশি বড় রকমের বায়ুদূষণের কারণ হয়৷ নিয়ন্ত্রিত বা নির্ধারিত আগুন হলো এমন একটি পদ্ধতি যা বন ব্যবস্থাপনা, কৃষি, বৃক্ষহীন তৃণভূমি পুনরুদ্ধার এবং গ্রিনহাউজ গ্যাস হ্রাসে ব্যবহৃত হয়। বনকর্মীরা নিয়ন্ত্রিত আগুনকে একটি হাতিয়ার হিসেবে ব্যবহার করতে পারে কারণ আগুন বন এবং তৃণভূমি উভয় পরিবেশের একটি প্রাকৃতিক বৈশিষ্ট্য। নিয়ন্ত্রিত আগুন কিছু নির্বাচিত বনজ গাছের অঙ্কুরোদগমকে বেগবান করে, যার ফলে বন পুনর্নবীকরণ হয়।
দহন ছাড়াও আরও কিছু দূষণ প্রভাবক কর্মকাণ্ড রয়েছে:

 রং, চুলের স্প্রে, বার্নিশ, অ্যারোসল স্প্রে এবং অন্যান্য দ্রাবক থেকে সৃষ্ট ধোঁয়া। এগুলো দূষণের জন্য যথেষ্ট হতে পারে; ২০১০-এর দশকে লস অ্যাঞ্জেলেস অববাহিকায় উদ্বায়ী জৈব যৌগ থেকে সৃষ্ট দূষণের প্রায় অর্ধেক দূষণের উৎস ছিল এসব সামগ্রী৷
 ভাগাড়গুলোতে জমা বর্জ্য থেকে সৃষ্ট মিথেন গ্যাস।
 পারমাণবিক অস্ত্র, বিষাক্ত গ্যাস, জীবাণু যুদ্ধ এবং রকেট জাতীয় সামরিক সম্পদগুলোও দূষণে দায়ী।
 কৃষিজাত নির্গমন এবং মাংস উৎপাদন বা পশুসম্পদ থেকে নির্গমন বায়ুদূষণে যথেষ্ট অবদান রাখে।
 আবাদি কৃষিজমি নাইট্রোজেন অক্সাইডের প্রধান উৎস হতে পারে।

প্রাকৃতিক উৎস 

 প্রাকৃতিক উৎস থেকে ছড়ানো ধুলো, সাধারণত গাছপালার পরিমাণ অল্প বা একেবারেই নেই এমন জমি দিয়ে গঠিত বৃহত অঞ্চলে এটি হয়ে থাকে।
 বিভিন্ন প্রাণীর খাদ্য হজমের মাধ্যমে নির্গত হওয়া মিথেন গ্যাস, উদাহরণস্বরূপ গরু।
 পৃথিবীর ভূত্বকের মধ্যে তেজস্ক্রিয় ক্ষয় থেকে সৃষ্ট রেডন গ্যাস। রেডন একটি বর্ণহীন, গন্ধহীন, প্রাকৃতিকভাবে সৃষ্ট, তেজস্ক্রিয় নিষ্ক্রিয় গ্যাস যা রেডিয়ামের ক্ষয় থেকে তৈরি হয়। এটিকে স্বাস্থ্যের জন্য বিপজ্জনক বলে মনে করা হয়। প্রাকৃতিক উৎস থেকে রেডন গ্যাস ভবন ও স্থাপনাগুলোতে জমা হতে পারে, বিশেষ করে ভবনের একেবারে ভূমিঢাকা নীচতলার মতো আবদ্ধ এলাকায়। সিগারেট ধূমপানের পরে ফুসফুসের ক্যান্সারের দ্বিতীয় সর্বাধিক উল্লেখযোগ্য কারণ হচ্ছে রেডন গ্যাস।
 দাবানল থেকে নির্গত ধোঁয়া এবং কার্বন মনোক্সাইড। সক্রিয় দাবানলের সময়ে অনিয়ন্ত্রিত বায়োমাস দহনের ধোঁয়া ঘনত্ব থেকে সমস্ত বায়ু দূষণের প্রায় ৭৫% পর্যন্ত তৈরি করতে পারে।
 কিছু অঞ্চলে উষ্ণ দিনে গাছপালা পরিবেশগতভাবে উল্লেখযোগ্য পরিমাণে উদ্বায়ী জৈব যৌগ (ভিওসি) নির্গত করে। অপ্রধান দূষকগুলোর একটি মৌসুমী ধোঁয়া তৈরি করতে এই ভিওসি'গুলো প্রধান মানবসৃষ্ট দূষকগুলোর সাথে প্রতিক্রিয়া করে- বিশেষত, NOx, SO2, এবং মানবসৃষ্ট জৈব কার্বন যৌগের কথা বলা যেতে পারে।  কালো আঠা, পপলার, ওক এবং উইলো গাছপালাও এরকম কিছু উদাহরণ যা প্রচুর পরিমাণে ভিওসি তৈরি করতে পারে। এই প্রজাতিগুলোর ভিওসি উৎপাদনের ফলে ওজোনস্তর ক্ষয়ের মাত্রা কম-প্রভাবক প্রজাতি গাছেরর তুলনায় আট গুণ বেশি হয়।
 আগ্নেয়গিরির কার্যকলাপ, যা সালফার, ক্লোরিন এবং ছাই কণা তৈরি করে।

শহর ও নগরসমূহ 

বায়ুদূষণ সাধারণত ঘনবসতিপূর্ণ মেট্রোপলিটান এলাকায় অধিক হয়, বিশেষ করে উন্নয়নশীল দেশগুলোতে যেখানে শহরগুলো দ্রুত বৃদ্ধি পাচ্ছে এবং পরিবেশগত বিধিমালা তুলনামূলকভাবে শিথিল বা একেবারেই নেই। নগরায়নের ফলে দ্রুত বর্ধনশীল গ্রীষ্মমণ্ডলীয় শহরগুলোতে মানবসৃষ্ট বায়ুদূষণের কারণে অকাল মৃত্যুহার দ্রুত বৃদ্ধি পায়। যাইহোক, এমনকি উন্নত দেশের জনবহুল এলাকাগুলোও অস্বাস্থ্যকর মাত্রায় দূষণের পরিমাণ লক্ষ্য করা গিয়েছে, লস অ্যাঞ্জেলেস এবং রোম এরকম দুটি উদাহরণ। ২০০২ থেকে ২০১১সালের মধ্যে বেইজিংয়ে ফুসফুসের ক্যান্সারের ঘটনা প্রায় দ্বিগুণ হয়েছে। যদিও ধূমপান চীনে ফুসফুসের ক্যান্সারের প্রধান কারণ হিসাবে রয়ে গেছে, অথচ ধূমপায়ীদের সংখ্যা হ্রাস পাচ্ছে এবং ফুসফুসের ক্যান্সারের হার ক্রমশ বাড়ছে।

২০২২ সালের ২৪ মে তেহরানকে বিশ্বের সবচেয়ে দূষিত শহর হিসেবে ঘোষণা করা হয়।

অনুমান 
একটি অনুমান অনুযায়ী, ২০৩০ সালের মধ্যে বিশ্বের মোট দূষক নির্গমনের অর্ধেকই উৎপন্ন হবে আফ্রিকায়।  এই ধরনের ফলাফলের সম্ভাব্য কারণের মধ্যে রয়েছে দহন কার্যক্রম বৃদ্ধি (যেমন উন্মুক্ত স্থানে বর্জ্য পোড়ানো), ট্র্যাফিক ব্যবস্থা, কৃষি-খাদ্য এবং রাসায়নিক শিল্প, সাহারা থেকে ছড়ানো বালি ও ধুলো এবং সামগ্রিক জনসংখ্যা বৃদ্ধি।

ওইসিডি-এর মতে, ২০৫০ সালের মধ্যে বহিঃস্থ বায়ুদূষণ (কণা পদার্থ এবং সমতল স্তরের ওজোন) বিশ্বব্যাপী পরিবেশগতভাবে সম্পর্কিত মৃত্যুর শীর্ষ কারণ হয়ে উঠবে বলে অনুমান করা হচ্ছে।

তথ্যসূত্র

বহিঃসংযোগ 

দূষণ
পরিবেশ বিপর্যয়
বায়ু দূষণ